Timerne onsdag bliver ikke brugt på at hente skrald rundt omkring i Frederikshavn Kommune for renovationsarbejderne, der er ansat ved firmaet Remondis. De har siden onsdag den 8. maj nedlagt arbejdet, og det fortsætter onsdag. Men mens de går og håber på en løsning med firmaet, beder de nu de lokale om forståelse. For i stedet for at hente skrald, deler de flyers ud til de lokale. "Vi vil gerne passe vores arbejde, men vi ønsker også at arbejde under ordentlige forhold og arbejdsbetingelser. (...)Vi har ikke noget i mod at arbejde over, men ikke hver dag, og det er det, vi har oplevet siden oktober." Det står der blandt andet i flyeren, som arbejderne håber skaber en smule forståelse for deres nuværende situation, og deres valg om at nedlægge arbejdet på trods af, at det giver gener for de lokale. Det fremgår også af det lille skriv, hvorfor arbejderne i første omgang valgte at nedlægge arbejdet. "Da to af vore kolleger ender med at modtage en skriftlig advarsel, da de en enkelt dag er forhindrede i at arbejde over, valgt vi at sætte hælene i jorden og sige, nok er nok." Arbejdsnedlæggelsen er overenskomststridig, og firmaet Remondis tager torsdag sagen i arbejdsretten. Det har ikke været muligt at få en kommentar fra Remondis.

Opsummering:
Men skraldebilerne står stille, går de strejkende renovationsarbejdere rundt i Frederikshavn og deler flyers ud.